Foto: Index



KNINSKE ulice bile su gotovo puste. Ne onako puste kako su nekim običnim ljetnim danom kada na vrelom kninskom asfaltu nema ni psa, ali ipak dovoljno puste da se vidi koliko je Knin mrtav grad.



>> DERNEK U SLUNJU Orio se ustaški pozdrav, pjevalo se Juri i Bobanu, gradonačelnik pljuvao po antifašizmu



>> PORUKE IZ KNINA "Nismo se borili za to da tajkuni preuzmu kompletno društvo"



>> U Kninu urlali ustaški pozdrav, interventna se stvorila u minuti i potrpala ih u Maricu



Nikada manje ljudi nije došlo na proslavu Dana pobjede i domovinske zahvalnosti ili kako se češće kaže – Oluje. Prema procjenama policije - samo 8.000. Ono ljudi što se okupilo nije moglo šetajući sakriti zatvorene radnje izloga oblijepljenih već požutjelim papirom, napuštene zgrade u samom centru grada, jad još jednog hrvatskog grada kojeg se sjetimo jednom godišnje, a ostalo vrijeme se pretvaramo da ne vidimo kako iz njega iseljavaju i oni koji su ne tako davno u njega doselili.





Thompsonova sljedba ove godine zaobišla Knin



"Nikada manje ljudi nije bilo", komentirao je član veteranske udruge iz Suhopolja tegleći kontrabas po glavnoj ulici. Hvatao je nešto malo hlada da predahne i nije se na njemu vidjela neka velika želja da zasvira, a i ostatak sastava se negdje rasuo. Glupo bi bilo udarati samo po basu. Ne bi to donijelo društvo zataknutoj novčanici od 100 kuna na vrhu kontrabasa.



Još lani je iz svakog kafića treštala muzika, i puštalo se na volju pivom podmazanim grlima. A volja je bila takva da se u svakom lokalu urlala druga Thompsonova pjesma. Patetična domoljubna kakofonija s primjesama shizofrenije.



A, onda je Marko Perković Thompson sam ili uz nečiju pomoć odlučio ne nastupiti ni u Kninu, ni u Čavoglavama, nego potegnuti do Slunja pa je njegova sljedba zaobišla Knin i ostavila njegove stanovnike i rijetke posjetitelje na miru.



Na mjestu gdje je Thompson proteklih godina zavijao izložena je tehnika Oružanih snaga. Dovukla je vojska haubice, tenk, oklopna vozila, par kamiona, jedan darovani helikopter i puške za ojačani vod pa ni to nije privlačilo ljude da izađu na zvizdan. Organizatori su bili potpuno svjesni da će ovakva proslava privući puno manje ljudi pa su večernji koncert Prljavog kazališta smjestili na Trg Ante Starčevića, koji može primiti daleko manje ljudi nego stadion.



Umrtvljenu atmosferu razbio je tek incident s ekspresnim privođenjem sedmorice muškaraca koji su skandirali ustaški pozdrav "Za dom spremni" u jednom kninskom kafiću.





Poluprazni Knin



Da što manje ljudi dođe u Knin pomogao je i notorni Velimir Bujanec. U Imotski je pozvao svoje fanove na koncert Kiće Slabinca, Mladena Grdovića i Zlatka Pejakovića te obećao da će osobno voditi program. I zajebao sve one koji su potegli do Imotskoga dan prije 22. obljetnice Oluje. Nije došao zbog problema s tlakom, a možda mu je samo bila tlaka.



Poluprazni Knin i strogo kontrolirani uvjeti sa službenim programom i govorima političara izmještenim na tvrđavu umjesto, kako je bio običaj, na glavni gradski trg savršeno su odgovarali predsjednici Kolindi Grabar Kitarović. Teško da bi pred nabrijanom publikom kakva je proteklih godina bila u Kninu izgovorila da se treba pokloniti i srpskim žrtvama.



U sigurnom okruženju državnoga protokola mogla je izgovoriti tu rečenicu bez straha da će joj okupljeni narod zviždati. Naroda nije ni bilo pa je mogla poslati i takvu poruku. No, kako ove godine nema izbora, tako očito nije bilo ni potrebe za masovnim okupljanjima.

Tekst se nastavlja ispod oglasa





"Sterilizirali su Knin"



"Sterilizirali su Knin", komentirao je Zlatko Hasanbegović, desničarska ikona koja u ovako pustom Kninu nije ni upola uživala kao prošlih godina kada nije mogao tri koraka napraviti, a da se netko ne poželi fotografirati s njime.



Knin ovoga 5. kolovoza nije privukao ni one s najboljim njuhom za okupljanje masa. Samo nekoliko prosjaka zauzelo je strateške punktove. Jednome je invalidu u kolicima premijer Andrej Plenković diskretno tutnuo zgužvanu novčanicu. Bila bi to lijepa i humana gesta da se ne radi o čovjeku kojemu je posao da osigura da nitko ne treba prositi.



No, i Plenković je očito svjestan da sirotinji neće ni na koji drugi način pomoći.